Jüri Tuulik

**Jüri Tuulik** (22. veebruar 1940 Abruka, Kuressaare vald – 3. juuli 2014) oli eesti kirjanik. 

Ta oli pärit kuuelapselisest perest. Tema ema Kadri oli õpetaja ning kaksikvend Ülo Tuulik on kirjanik. Aastatel 1944–1945 sundevakueeriti nende pere Saksamaale. 

Tagasi kodusaarele jõudnuna õppis Jüri Tuulik aastatel 1947–1952 Abruka algkoolis, 1952–1958 Viktor Kingissepa nimelises Kingissepa Keskkoolis ja 1958–1963 Tartu Riikliku Ülikooli ajaloo-keeleteaduskonnas eesti filoloogiat (lõpetas).

Jüri Tuulik debüteeris 1956. aastal lühijutuga Saaremaa ajalehes, 1960. aastate alguses ilmus temalt lühijutte ja publitsistikat, tema esimene raamat ilmus 1966. aastal.

Aastatel 1962–1964 töötas Jüri Tuulik ajakirjanikuna ajalehe Edasi toimetuses ja 1966–1968 ajalehes Noorte Hääl. Alates 1969. aastast oli ta kutseline kirjanik, Kirjanike Liitu kuulus aastast 1972.

Ta on saanud oma loomingu eest preemiaid (Saare Kaluri auhind rannarahvast kujutava loomingu eest (1980), Eduard Vilde nim. kirjandusauhind (1977), Eesti kirjanduse aastapreemia (1981)), 1986. aastal anti talle Eesti NSV teenelise kirjaniku aunimetus.

Tema teoseid on tõlgitud muu hulgas inglise, saksa, vene, läti ja slovaki keelde.

## Looming
Jüri Tuulik kirjutas eeskätt kodusaare Abruka olusid ja inimesi kujutavat proosat. Iseloomulik on traagilise ja koomilise vaateviisi põimumine ning eetiline konflikt. 

Ta kirjutas ka näidendeid, kuuldemänge ja publitsistikat.

## Teosed
### Ilmunud raamatud
*"Tund enne väljasõitu : jutte ja laaste 1962–1964, (Eesti Raamat, 1966 – ilmus koos 2 teise raamatuga ühise seeriapealkirjaga varustatud ümbrises "Noored autorid, 1965")
*"Vana loss. Abruka lood : [jutustused]" (Eesti Raamat, 1972)
*"Meretagune asi : Külajutud" (Eesti Raamat, 1976)
*"Vares : romaan" (Perioodika, 1979; Loomingu Raamatukogu 1979 nr. 49-51)
*"Pulmad Abruka moodi : [Näidendid]" (Eesti Raamat, 1979)
*"Külatraagik : [jutustused ja romaanid)" (Eesti Raamat, 1980)
*"Vares" [2. trükk] (Eesti Raamat, 1983) – ilmus raamatusarjas "Noorsoo kirjavara"
*"Hirvesarvetuba : monolooge ja stseene" (Eesti Raamat, 1983)
*"Mehed ja koerad : [jutustused]" (Eesti Raamat, 1985)
*"Haab : (külaproosa) : [jutustused]" (Eesti Raamat, 1989)
*"Mere ja taeva vahel : [jutustused]" (Kupar, 1991) – koos Ülo Tuulikuga
*"Üksik lind mere kohal : [romaan ja jutustused]" (Maalehe raamat, 2002) – kättesaadav ka helisalvestisena: Eesti Pimedate Raamatukogu, 2004
*"Linnusita : [jutustused, lühijutud, näidendid ja vested]" (Maalehe raamat, 2004) – kättesaadav ka helisalvestisena: Eesti Pimedate Raamatukogu, 2004
*"Nässu ja Loviisaga : [jutustused]" (Maalehe raamat, 2005)
*"Viimased kotkad : [näidendid, kuuldemängud, monoloogid]" (Maalehe raamat, 2006)
*"Räim, pisike kena kala : valitud lugusid ja toiduretsepte" (Kadmirell, 2008)
*"Vares" [3. trükk] (Kadmirell, 2008)
*"Aprillipörsas" (Kadmirell, 2009)
*"Nende aastate pilved" (Kadmirell, 2011)

### Kogumikes ilmunud näidendeid
*"Hübriidgloobus" – ilmus kogumikus "Eesti näidendeid, 1972" (Eesti Raamat, 1974)
*"Ameerika mäed" – ilmus kogumikus "Kas kuulete... ? : valimik raadionäidendeid aastatest 1994–2000" (Kirjastuskeskus, 2002)
*"Taevaredel" – ilmus kogumikus "Kas kuulete... ? : valimik raadionäidendeid aastatest 1994–2000" (Kirjastuskeskus, 2002)

## Tunnustus
* 1977 – Eduard Vilde nimeline kirjandusauhind ("Meretagune asi")
* 1979 – Juhan Smuuli nimeline kirjanduse aastapreemia (kuuldemängud "Margit ja Maria", "Kurgede minek" ja "Kolm päeva Kreekas")
* 1981 – Juhan Smuuli nimeline kirjanduse aastapreemia ("Külatraagik")
* 1986 – Eesti NSV teeneline kirjanik 
* 1998 – August Mälgu novellipreemia ("Nende aastate pilved")
*1999 – August Mälgu novellipreemia (“Siig möllab novembriöös“, I koht)
*2000 – August Mälgu novellipreemia ("Inimeste vahel on räime ja angerjat“, II koht)
* 2005 – Oskar Lutsu huumoripreemia 
* 2005 – Hendrik Krummi nimeline kultuuristipendium
* 2005 – Saare maavalitsuse teeneteplaat
* 2009 – Friedebert Tuglase novelliauhind ("Tellikaatne")

## Isiklikku
Ülo Tuulik on Jüri Tuuliku kaksikvend. Nende tädipoeg oli Juhan Smuul.

## Viited

## Välislingid
*Ene Kallas, "Jüri Tuuliku etendust mängitakse Helsingis", Meie Maa, 26. august 2009
* Jüri Aarma. Jüri ja Ülo Tuulik: Õnneks oleme siiski erinevad!, Maaleht, 18. veebruar 2010
*Riho Laurisaar. "Vennad Tuulikud 140", Eesti Päevaleht, 20. veebruar 2010
*Suri kirjanik Jüri Tuulik
*